Satu lagi kematian akibat Covid-19
KUCHING: Sarawak
merekodkan satu lagi kes kematian baharu akibat Covid-19 semalam yang
melibatkan seorang pensyarah lelaki berusia 40 tahun bertugas di Kota Samarahan
menjadikan keseluruhan jumlah korban virus itu di Sarawak sebanyak lapan orang. Menteri Kerajaan
Tempatan dan Perumahan, Dato’ Sri Dr. Sim Kui Hian berkata, mangsa meninggal di
Hospital Umum Sarawak (HUS) semalam. “Manakala dua
kematian pada Isnin yang melibatkan lelaki berusia 47 tahun di Kuching dan
wanita berusia 41 tahun di Miri masih disiasat. “Sementara itu,
Sarawak mencatakan 21 kes positif baharu Covid-19 hari ini (semalam) menjadikan
ia tertinggi pernah direkodkan sehari dan jumlah keseluruhan 135 kes positif di
seluruh negeri,” katanya. Beliau berkata
demikian pada sidang media selepas mesyuarat Jawatankuasa Pengurusan Bencana
Negeri (JPBN) berkenaan Covid-19 di sini, semalam. Sementara itu
dalam sidang media berasingan Ketua Pengarah Kesihatan Datuk Dr Noor Hisham
Abdullah di Kuala Lumpur semalam mendedahkan mangsa adalah kes kematian ke-41
negara (kes ke-1275) telah dirawat di HUS pada 20 Mac dan disahkan meninggal
dunia pada 31 Mac pada jam 1.38 pagi. Menurut Sim,
Sarawak kini mempunyai beberapa kluster baharu di samping lima yang disahkan
oleh Jabatan Kesihatan termasuk merekodkan dari negara London, Scotland dan
Belanda. “Salah satu
sebab mengapa peningkatan mendadak positif Covid-19 adalah semakin ramai yang
datang melakukan saringan dengan kebanyakan kes adalah dari pusat pemeriksaan
dari Kompleks Belia dan Sukan Sarawak. “Kita juga telah
meningkatkan keupayaan ujian Polymerase Chain Reaction atau (PCR) dan ini
menjelaskan mengapa kita telah mengesan lebih banyak kes positif. “Selain itu,
UNIMAS juga kini membantu HUS dalam melakukan ujian PCR, manakala Hospital Sibu
sejak semalam telah memulakan ujian PCRnya. “Sekarang kita
sedang dalam proses mendapatkan Hospital Miri dan Bintulu untuk membangunkan
kapasiti mereka dalam melakukan ujian serupa,” jelasnya. Sehubungan itu
beliau menggesa orang ramai yang mempunyai kontek biasa atau rapat dengan
sesiapa sahaja dari semua kumpulan positif Covid-19 atau telah pergi mengembara
ke negara-negara yang dijangkiti pada pertengahan Februari tahun ini untuk
segera tampil melakukan pemeriksaan. Tambahnya,
semalam Sarawak turut merekodkan 46 kes orang yang disyaki (PUI) dan sejak
Isnin, searami 93 pesakit masih berada di beberapa hospital di seluruh negeri. “Kita mempunyai
sembilan orang pesakit Covid-19 yang berada di unit penjagaan intensif (ICU)
dengan lapan berada di Hospital Umum Sarawak dan seorang lagi di Hospital Sibu.

“Setakat ini, 14 pesakit telah sembut dan discaj
dari hospital dengan sembilan adalah dari HUS, empat dari Hospital Sibu dan
seorang dari Hospital Miri,” tambahnya lagi.



 
See author's posts
